دام الرسايل ياحبيبي تكلفك
بقفّل الجوال مابي رسايلك
وإذا سمحت بأمر واحد بكلفك
اشطب رقم موبايلي من موبايلك
ماجيت أغصبك للمحبة وأحلفك
وماجيت أولع شمعتي من فتايلك
رح شوف غيري يمكن إنه يوالفك
إلى متى بجاملك وأتحايلك
تعبت أجيب الحكي من شان أسلفك
تعبت أشيل الخاملة من خمايلك
لاتحسب إني منخدع في تكلفك
لاوالذي سواك مأجهل خصايلك
واليوم فارق جعل ربي يوذلفك
فارق وأنا بعدها من جمايلك
مأنته تبيع(ن) لي ولاني مخلفك
ولأنته جبل سلمى ولاني بحايلك
ولو إنك بضاعة زبونك مغلفك
بيملك غلافك من أبسط عمايلك
غلاف ماهو قادر إنه يوالفك
وشلون قلب(ن) طول الأيام شايلك